Musakutemwa kutanga uno mutwe mu %% nyi?
Baibolo pa Intaneti | NEW WORLD TRANSLATION OF THE HOLY SCRIPTURES (2013 REVISION)
Musakutemwa kutanga uno mutwe mu %% nyi?
21 “Ino yo mizhilo yo wafwainwa kwibabuula:+
2 “Umvwe wapota muzha Muhebelu,+ wafwainwa kwikala muzha wobe myaka itanu na umo, bino mu mwaka wa butanu na bubiji, wafwainwa kumukasulula kwa kubula kukufweta kintu nangwa kimo ne.+
3 Umvwe waishile bunke bwanji, ukabwela bunke bwanji. Inge wasongola, wafwainwa kuya na mukazhanji.
4 Umvwe nkambo yanji wamupa mukazhi ne aye wasema baana ba balume ne baana ba bakazhi, mukazhanji ne baana banji bakekala ba nkambo yanji kabiji aye muzha ukabwelatu bunke bwanji.+
5 Pakuba umvwe muzha wakosakotu ne kwamba’mba, ‘Natemwa nkambo yami, mukazhami ne baana bami; kabiji kechi mbena kukeba’mba munkasulule ngyenga ne,’+
6 nkambo yanji wafwainwa kumuleta kwi Lesa wa kine. Kepo akamuleta ku kibelo nangwa ku jishiki ja kibelo, kabiji nkambo yanji akamusabe kutwi na kyela kya kusabilako, kabiji ukekala muzha wanji kikupu.
7 “Umvwe muntu wapotesha mwananji wa mukazhi kwikala muzha, mwananji kechi ukakasuluka ne kuya byonka bikasuluka muzha wa mulume ne.
8 Umvwe nkambo yanji kechi wamutemwa ne, kabiji wabula kumusongola kwikala ntombo wanji, bino wamulengela kumupota ku muntu mukwabo, kechi ukekala na luusa lwa kumupotesha ku bantu ba ku byalo bingi ne, mambo aye wamwalukamo.
9 Inge wamupana ku mwananji wa mulume, wafwainwa kumulama nobe mwananji wa mukazhi.
10 Umvwe wasongola mwanamukazhi ungi, kechi wafwainwa kuleka kumupa kajo, bya kuvwala nangwa kuleka kumupa bintu byafwainwa mukazhi mutanshi ne.+
11 Umvwe wabula kumupa bino bintu bisatu, ko kuba’mba uno muzha wafwainwa kukasuluka ne kuya kwa kubula kupana mali.
12 “Inge muntu wapuma mukwabo ne kufwa wafwa, naye bafwainwa kumwipaya.+
13 Bino umvwe wauba kino kya mapuso, kabiji Lesa wa kine waswisha kino kumweka, ko kuba’mba nkakubuula mpunzha ko akonsha kunyemena.+
14 Umvwe muntu wazhingijila mukwabo ne kumwipaya kyanshijitu,+ uno muntu wafwainwa kufwa nangwa kya kuba uji ku kya kusokelapo bitapisho kyami.+
15 Yense upuma bashanji nangwa bainanji, bafwainwa kumwipaya.+
16 “Umvwe muntu wabombola muntu mukwabo+ ne kumupotesha nangwa bamutaana saka amukwata,+ bafwainwa kumwipaya.+
17 “Yense ufinga bashanji nangwa bainanji, bafwainwa kumwipaya.+
18 “Abino byo byo kikekala umvwe bantu batoboka, kabiji umvwe umo waasa mukwabo jibwe nangwa wamupuma jikofi ne aye wabula kufwa, bino walaalatu pa mwanya:
19 Umvwe wakonsha kubuukapo ne kulupuka pangye ne kwendela ku mukombo, ko kuba’mba awa wamukozhezhe kechi bakamukambula ne. Bino muntu ye akozhezhe ukamufuta pa mambo a kimye kyo abujilenga kwingila kufikatu ne byo akakosa.
20 “Umvwe muntu wapuma muzha wanji wa mulume nangwa wa mukazhi na kichi ne aye wafwila mu kuboko kwanji, uno muntu bafwainwa kushinkanya nanji.+
21 Nangwa byonkabyo, umvwe waikala juba jimo nangwa moba abiji, kechi bafwainwa kushinkanya nanji ne, mambo bamupotele na mali a nkambo yanji.
22 “Umvwe banabalume babena kulwa kabiji basakula mwanamukazhi uji na jimi, ne aye wasema mwana mubishi,+ bino kafwako wafwa ne, awo wasakulañana wafwainwa kupana kintu kyonse kyo bakamutongwela ku mwine mwina mukazhi; kabiji kintu kyo bakamutongwela wafwainwa kwikipana ku bamitonyi.+
23 Bino umvwe pamweka lufu, mwafwainwa kupana bumi pa bumi,+
24 wasaba mukwabo jiso naye bafwainwa kumusaba jiso, wazokola mukwabo jiino naye bafwainwa kumuzokola jiino, wachimuna mukwabo kuboko naye bafwainwa kumuchimuna kuboko, wamokola mukwabo kulu naye bafwainwa kumumokola kulu,+
25 wasoka mukwabo naye bafwainwa kumusoka, wakozha mukwabo naye bafwainwa kumukozha ne wapuma mukwabo naye bafwainwa kumupuma.
26 “Umvwe muntu wapuma pa jiso ja muzha wanji wa mulume nangwa wa mukazhi ne jiso jasabika, wafwainwa kumukasulula ne kuya na mambo a jiso janji.+
27 Kabiji umvwe wazokola jiino ja muzha wanji wa mulume nangwa wa mukazhi, wafwainwa kumukasulula ne kuya na mambo a jiino janji.
28 “Umvwe ñombe wakozha mwanamulume nangwa mwanamukazhi ne yewo muntu wafwa, awo ñombe bafwainwa kumwasa mabwe ne kumwipaya,+ kabiji kechi bafwainwa kuja nyama yanji ne; pakuba mwine mwina ñombe kechi bakamukambula ne.
29 Bino umvwe ñombe uji na kisela kya kukozhañana kabiji mwina ñombe bamubuujile pa kino, bino aye wabula kumulama bulongo kabiji waipaya mwanamulume nangwa mwanamukazhi, uno ñombe bakamwase mabwe ne mwina ñombe naye bakamwipaye.
30 Umvwe bamutongwela kupana bukuzhi, wafwainwa kupana mali onse o bakamutongwela a kukuujilamo bumi bwanji.
31 Inge ñombe wakozhezhe mwana wa mulume nangwa mwana wa mukazhi, mwina ñombe bakamubila monka mwayila mizhilo.
32 Umvwe ñombe wakozha muzha wa mulume nangwa wa mukazhi, mwina ñombe ukapana mali a mashekele 30 kwi nkambo ya yewo muzha kabiji ñombe bakamwipaye na mabwe.
33 “Umvwe muntu washa kimbo kya kyashi nangwa wapoya kimbo ne kuzhiikapo ne, kabiji ñombe nangwa mbongolo waponenamo,
34 wapoyile kimbo ukapana mali a kufuta.+ Kabiji wafwainwa kupana mali ku mwinaye, ne nyama wafwa ukekala ke wanji.
35 Umvwe ñombe wa muntu umo wakozha ñombe wa muntu mukwabo ne kufwa wafwa, bafwainwa kupotesha ñombe mumi ne kwabana mali; kabiji bafwainwa ne kwabana nyama wafwa.
36 Bino umvwe ñombe uji na kisela kya kukozhañana kabiji mwina ñombe wabula kumulama bulongo, wafwainwa kupingakenyapo ñombe pa ñombe, kabiji awa wafwa ukekala ke wanji.
Tumai Musabilo
Tumai Musabilo
NEW WORLD TRANSLATION OF THE HOLY SCRIPTURES (2013 REVISION)
Kulupuka 21
Kikaonde
Tangai Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
cjk_Latn bem_Latn cjk_Latn bem_Latn bem_Latn nya_Latn lua_Latn lua_Latn bem_Latn lua_Latn bem_Latn tum_Latn lug_Latn lug_Latn bem_Latn lug_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn lug_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn lua_Latn bem_Latn bem_Latn swh_Latn swh_Latn kor_Hang umb_Latn lim_Latn bem_Latn eng_Latn